ลุ้นตลาดมั่งคั่ง10ล้านล.
ตลาดหลักทรัพย์โชว์ผลงานไตรมาสแรกเดินตามแผนเพิ่มประสิทธิภาพองค์กร ดัชนีสูงสุดรอบ 16 ปี ลุ้นมาร์เก็ตแคป 10 ล้านล้านบาท
20 เม.ย. 2555

ตลาดหลักทรัพย์โชว์ผลงานไตรมาสแรกเดินตามแผนเพิ่มประสิทธิภาพองค์กร ดัชนีสูงสุดรอบ 16 ปี ลุ้นมาร์เก็ตแคป 10 ล้านล้านบาท 
นายจรัมพร โชติกเสถียร กรรมการและผู้จัดการตลาดหลักทรัพย์ แถลงผลดำเนินงานไตรมาสแรกปี 2555 ว่า ผลดำเนินงานโดยรวมเป็นไปตามเป้าหมายที่วางไว้ทุกด้าน ซึ่งจะเดินหน้าเพิ่มประสิทธิภาพองค์กรต่อเนื่องเพื่อรองรับการแข่งขันระดับภูมิภาค มุ่งเน้นตอบสนองโอกาสทางการเงินให้กับบริษัทจดทะเบียน (บจ.) และผู้ลงทุน รวมถึงพัฒนาช่องทางระบบการซื้อขายให้รวดเร็ว รองรับการซื้อขาย ASEAN Link ในเดือน ส.ค.นี้
สำหรับไตรมาสแรก ปริมาณซื้อขายเฉลี่ยในตลาดหุ้นต่อวัน 31,252 ล้านบาท ตลาดอนุพันธ์ 35,101 สัญญา/วัน มีบริษัทเข้าจดทะเบียนมูลค่าตามราคาตลาดรวม 22,765 ล้านบาท ไตรมาส 2 ผลักดันให้มีการซื้อขายสัญญาซื้อขายล่วงหน้าที่อ้างอิงอัตราแลกเปลี่ยนเงินบาทต่อเงินเหรียญสหรัฐ ด้านการพัฒนาระบบซื้อขายให้รวดเร็วรองรับการเชื่อมโยงตลาดหุ้นในภูมิภาค อยู่ระหว่างการเตรียมความพร้อมและทดสอบระบบร่วมกับบริษัทหลักทรัพย์ ซึ่งจะเริ่มใช้ระบบใหม่ได้ในเดือน ก.ค.นี้ และพร้อมเชื่อมโยงการซื้อขายกระดาน ASEAN Link ในเดือน ส.ค.นี้ 
กรรมการและผู้จัดการตลาดหลักทรัพย์ กล่าวถึงการพัฒนาตลาดทุนระยะยาว จะมุ่งส่งเสริมให้บริษัทจดทะเบียนเดินหน้าสู่มาตรฐาน Environment, Society and Governance หรือ ESG ให้บริษัทแข็งแกร่งเติบโตมั่นคง
“การค้านแปรรูปตลาดหลักทรัพย์จะไม่เป็นอุปสรรคต่อแผนตามกลยุทธ์ของตลาด ซึ่งไม่ใช่สิ่งเร่งด่วนในขณะนี้ แต่ตลาดมีเรื่องเร่งด่วนกว่าในเรื่องเตรียมการรับมือแข่งขันของภูมิภาคตามเม็ดเงินที่เข้ามาในเอเชีย” นายจรัมพร กล่าว
นายวิรไท สันติประภพ รองผู้จัดการสายงานวางแผนกลยุทธ์องค์กร ตลาดหลักทรัพย์ กล่าวว่า ดัชนีตลาดไตรมาสแรกทำสถิติสูงสุดรอบ 16 ปี ปิดที่ 1,196.77 จุด เพิ่มขึ้น 16.72% จากสิ้นปี 2554 มูลค่าตลาดรวม 2 ตลาดทำสถิติสูงสุด โดย SET อยู่ที่ 9.86 ล้านล้านบาท เพิ่มขึ้น 17.20% และ mai อยู่ที่ 93,070 ล้านบาท เพิ่มขึ้น 20.38% จากสิ้นปี 2554 อัตราเงินปันผลตอบแทนของ SET อยู่ระดับสูง 3.63% สูงเป็นอันดับ 2 ในภูมิภาครองจากไต้หวัน ต่างชาติซื้อสุทธิรวม 83,135 ล้านบาท 
“ปีนี้ลุ้นมาร์เก็ตแคป SET จะไปถึง 10 ล้านล้านบาท ซึ่งจะทำสถิติสูงสุดใหม่ ผลจากมาตรการคงดอกเบี้ยต่ำของสหรัฐ และธนาคารกลางใหญ่ๆ ของโลกที่เพิ่มสภาพคล่องเข้ามากระตุ้น เอื้อกระแสเงินทุนในตลาดทุนโลก อีกทั้งผลประกอบการ บจ.ที่แข็งแกร่ง การขยายฐานนักลงทุน แต่อย่างไรก็ตาม ให้ระมัดระวังความเสี่ยงจากเงินเฟ้อของสินค้าและสินทรัพย์ หากราคาน้ำมันปรับตัวขึ้นจากสถานการณ์ในอิหร่านเปราะบาง และนโยบายลดการเติบโตเศรษฐกิจจีน” นายวิรไท กล่าว
ด้านตลาดหุ้นวันที่ 19 เม.ย. ดัชนีปรับตัวขึ้นปิดที่ 1,185.34 จุด เพิ่มขึ้น 17.29 จุด หรือ 1.48% มูลค่าซื้อขาย 30,341.56 ล้านบาท ต่างชาติซื้อสุทธิ 1,336 ล้านบาท